Úradný vestník L 156 , 07/07/1995 S. 0076 - 0079



Rozhodnutie Komisie z 22. júna 1995 zriaďujúce zoznamy tretích krajín, z ktorých členské štáty povoľujú dovozy živej hydiny a násadových vajec (Text s významom pre EHP) (95/233/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/539/EHS z 15. októbra 1990 o veterinárnych podmienkach, ktorými sa riadi obchod vo vnútri spoločenstva a dovozy hydiny a násadových vajec z tretích krajín [1], naposledy zmenenú a doplnenú Aktom o pristúpení Rakúska, Fínska a Švédska, najmä jej články 21 a 26, keďže určité krajiny, ktoré tradične zásobujú členské štáty, boli požiadané preukázať predložením písomných uistení podporených príslušnou dokumentáciou alebo na základe kontrol vykonaných na mieste, že spĺňajú požiadavky spoločenstva; keďže toto rozhodnutie sa uplatňuje bez toho, aby tým bolo dotknuté rozhodnutie Komisie 93/342/EHS [2], naposledy zmenené a doplnené rozhodnutím 94/438/ES [3], ktorým sa stanovujú kritériá na klasifikáciu tretích krajín vzhľadom na mor hydiny a pseudomor hydiny; keďže v určitých prípadoch môže byť taktiež nevyhnutné špecifikovať časti krajín, z ktorých budú dovozy povolené; keďže povolenie dovážať môže byť obmedzené na určité druhy alebo kategórie vtákov; keďže tento zoznam tretích krajín môže byť menený a doplnený kedykoľvek s cieľom zohľadniť nové informácie alebo nové skutočnosti; keďže zaradenie na zoznam ktorejkoľvek krajiny môže byť kedykoľvek revidované v prípade, ak ďalšie informácie, najmä tie, ktoré vyplývajú z kontrol na mieste, naznačujú, že podmienky v dotknutých tretích krajinách sa mohli zmeniť alebo že predtým obdržané informácie boli neúplné, nepresné alebo nesprávne; keďže, hoci zoznam tretích krajín tvorí základ ustanovení spoločenstva uplatniteľných na dovozy z tretích krajín uvedených v smernici 90/539/EHS, ostatné opatrenia, najmä opatrenia týkajúce sa osobitných veterinárnych podmienok, plánov rezíduí a certifikácie, budú sa musieť zohľadniť s cieľom dosiahnuť úplné zosúladenie podmienok dovozu živej hydiny a násadových vajec; keďže je opodstatnené vytvoriť samostatný zoznam tretích krajín na dovozy vtákov bežcov vzhľadom na biologické rozdiely medzi týmito vtákmi a ostatnými druhmi hydiny; keďže takéto vtáky sa musia po dovoze podrobiť karanténe; keďže je taktiež nevyhnutné zohľadniť ustanovenia článku 11 smernice 90/539/EHS a z tohto dôvodu vytvoriť zoznam krajín, ktorým, hoci poskytujú menej prísne veterinárne záruky, možno povoliť dovozy malých zásielok za podmienok podobných podmienkam schváleným pre iné vtáky v súlade s ustanoveniami smernice Rady 92/65/EHS [4]; keďže až do prijatia veterinárnej certifikácie zo strany Komisie na dovoz živej hydiny a násadových vajec z krajín uvedených v tomto zozname môžu členské štáty naďalej uplatňovať pri dovozoch svoje vlastné veterinárne požiadavky platné od 1. januára 1995; keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 1. Členské štáty povolia dovozy živej hydiny a násadových vajec v súlade so zoznamom uvedeným v prílohe I. Zoznam v prílohe I sa nevzťahuje na dovozy vtákov bežcov a ich násadových vajec. 2. Členské štáty povolia dovozy vtákov bežcov a ich násadových vajec v súlade so zoznamom uvedeným v prílohe II. Súčasťou podmienok dovozu takýchto vtákov alebo vajec bude požiadavka na karanténu po dovoze. 3. Odlišne od odseku 1 a až do prijatia pravidiel spoločenstva o veterinárnych požiadavkách a veterinárnej certifikácii pri takýchto dovozoch, členské štáty povolia dovozy jednotlivých zásielok obsahujúcich menej ako 20 jednotiek živej hydiny a násadových vajec v súlade so zoznamom uvedeným v prílohe III. Súčasťou podmienok dovozu takýchto zásielok bude požiadavka na izoláciu alebo karanténu po dovoze. Ustanovenia prvého pododseku sa nevzťahujú na zásielky vtákov bežcov a ich násadové vajcia. Článok 2 Toto rozhodnutie sa bude uplatňovať od 1. júla 1995. Článok 3 Toto rozhodnutie je adresované členským štátom. V Bruseli 22. júna 1995 Za Komisiu Franz Fischler člen Komisie [1] Ú. v. ES L 303, 31.10.1990, s. 6. [2] Ú. v. ES L 137, 8.6.1993, s. 24. [3] Ú. v. ES L 181, 17.7.1994, s. 35. [4] Ú. v. ES L 268, 14.9.1992, s. 54. -------------------------------------------------- PRÍLOHA I Zoznam krajín, z ktorých členské štáty povoľujú dovozy živej hydiny a násadových vajec, okrem vtákov bežcov a ich vajec. Tento zoznam je základným zoznamom a dovozy musia spĺňať príslušné požiadavky na zdravie zvierat a ľudí. ISO kód | Krajina | AU | Austrália | BR | Brazília | CA | Kanada | CH | Švajčiarsko | CL | Čile | CY | Cyprus | CZ | Česká republika | HR | Chorvátsko | HU | Maďarsko | IL | Izrael | NZ | Nový Zéland | PL | Poľsko | RO | Rumunsko | SI | Slovinsko | SK | Slovenská republika | US | Spojené štáty americké | -------------------------------------------------- PRÍLOHA II Zoznam krajín, z ktorých členské štáty povoľujú dovozy živých vtákov bežcov a ich násadových vajec. Tento zoznam je základným zoznamom a dovozy musia spĺňať príslušné požiadavky na zdravie zvierat a ľudí. ISO kód | Krajina | AU | Austrália | BR | Brazília | BW | Botswana | CA | Kanada | CH | Švajčiarsko | CL | Čile | CY | Cyprus | CZ | Česká republika | HR | Chorvátsko | HU | Maďarsko | IL | Izrael | NA | Namíbia | NZ | Nový Zéland | PL | Poľsko | RO | Rumunsko | SI | Slovinsko | SK | Slovenská republika | US | Spojené štáty americké | ZA | Juhoafrická republika | ZW | Zimbabwe | -------------------------------------------------- PRÍLOHA III Zoznam krajín, z ktorých členské štáty povoľujú dovozy malých zásielok živej hydiny a násadových vajec, okrem vtákov bežcov a ich vajec Tento zoznam je základným zoznamom a dovozy musia spĺňať príslušné požiadavky na zdravie zvierat a ľudí. Všetky krajiny alebo časti krajín uvedené v časti I prílohy k rozhodnutiu Rady 79/542/EHS, z ktorých dovoz nebol zakázaný v dôsledku ohnísk moru hydiny (aviárnej influenzy) a/alebo pseudomoru hydiny. --------------------------------------------------